**ΠΡΑΚΤΙΚΟ**

**της υπ’ αριθμ. 21/30-11-2015 τακτικής συνεδριάσεως**

**του Διοικητικού Συμβουλίου**

**του Αναγνωστηρίου Αγιάσου «Η ΑΝΑΠΤΥΞΗ»**

 Στην Αγιάσο και στο Γραφείο του Πνευματικού Κέντρου ΑΝΑΓΝΩΣΤΗΡΙΟ ΑΓΙΑΣΟΥ “Η ΑΝΑΠΤΥΞΗ” σήμερα στις 30 Νοεμβρίου 2014, ημέρα της εβδομάδος Κυριακή και ώρα 11 π.μ., συνήλθε σε τακτική συνεδρίαση το Διοικητικό Συμβούλιο του Συλλόγου, ύστερα από πρόσκληση του Προέδρου, για συζήτηση και λήψη απόφασης στα διάφορα θέματα της ημερήσιας διάταξης.

 Διαπιστώθηκε ότι το Δ.Σ. είχε τη νόμιμη απαρτία, δεδομένου ότι ήταν παρόντα τα έξι από τα επτά μέλη του, ήτοι: 1) Κλεάνθης Δ. Κορομηλάς, 2) Ευστράτιος Αν. Καζαντζής, 3) Παναγιώτης Μ. Κουτσκουδής, 4) Ειρήνη Μ. Αργύρα και 5) Παναγιώτης Στ. Σκορδάς, 6) Παναγιώτα Πρ. Μαϊστρέλλη. Απών ήταν ο Γρηγόριος Γ. Αλεντάς. Παρούσα ήταν και η Μαρία Ε. Αϊβαλιώτου.

**Απόφαση 51η: «Αποδοχή παραίτησης Γρηγορίου Γ. Αλεντά από το αξίωμα του μέλους του Δ.Σ. και αναπλήρωσή του»**

Ο πρόεδρος, εισηγούμενος το 1ο θέμα της ημερήσιας διάταξης, έθεσε υπόψη του Δ.Σ. την από 30-11-2014 αίτηση παραίτησης από το αξίωμα του διοικητικού συμβούλου του Γρηγορίου Γ. Αλεντά, η οποία αναφέρει τα εξής:

«Αγαπητοί μου, Πρόεδρε και Σύμβουλοι, επειδή διάφοροι αντικειμενικοί λόγοι δεν μου επιτρέπουν να ανταποκρίνομαι στα καθήκοντά μου ως Μέλους του Διοικητικού Συμβουλίου του Αναγνωστηρίου Αγιάσου και επειδή γνωρίζω ότι οι υποχρεώσεις του Δ.Σ. είναι μεγάλες και πολλές και απαιτούν την ανάμειξη στελεχών ενεργών και χρήσιμων, αποφάσισα να υποβάλω την παραίτησή μου από το αξίωμα του Μέλους του Δ.Σ. του Πνευματικού μας Κέντρου, για να δώσω τη δυνατότητα της αναπλήρωσής μου από άλλον καταλληλότερο από μένα, που θα συνδράμει αποτελεσματικότερα το τεράστιο έργο που επιτελείτε.

Παρακαλώ να την κάνετε αποδεκτή και σας εύχομαι καλή δύναμη για τη συνέχεια. Όσο το επιτρέπουν οι συνθήκες και οι δυνάμεις μου θα είμαι στο πλευρό σας.»

Πρότεινε να γίνει αποδεκτή και είπε ότι, βάσει των διατάξεων του άρθρου 9 του καταστατικού του Αναγνωστηρίου Αγιάσου, «Σύμβουλος, που παραιτείται ή αποχωρεί με οποιονδήποτε τρόπο, αντικαθίσταται από τους εκλεγμένους επιλαχόντες με σειρά επιτυχίας.» Συνεπώς το παραιτηθέν μέλος θα αναπληρωθεί από τον πρώτο επιλαχόντα της τελευταίας Γενικής Εκλογικής Συνέλευσης των μελών του, που είναι ο Δημοσθένης Γεωργίου Σκλεπάρης.

Ο πρόεδρος κάλεσε ύστερα το Διοικητικό Συμβούλιο να αποφασίσει σχετικά.

 Το Δ.Σ., αφού άκουσε την εισήγηση του προέδρου, ύστερα από ευρεία διαλογική συζήτηση, ομόφωνα

**Α Π Ο Φ Α Σ Ι Ζ Ε Ι**

Εγκρίνει την αίτηση παραίτησης από το αξίωμα του διοικητικού συμβούλου του Γρηγορίου Γ. Αλεντά για αντικειμενικούς λόγους.

Βάσει των διατάξεων του άρθρου 9 του καταστατικού του Αναγνωστηρίου Αγιάσου «Σύμβουλος, που παραιτείται ή αποχωρεί με οποιονδήποτε τρόπο, αντικαθίσταται από τους εκλεγμένους επιλαχόντες με σειρά επιτυχίας.» Συνεπώς το παραιτηθέν μέλος θα αναπληρωθεί από τον πρώτο επιλαχόντα της τελευταίας Γενικής Εκλογικής Συνέλευσης των μελών του, που είναι ο Δημοσθένης Γεωργίου Σκλεπάρης.

**Απόφαση 52η: «Επαναδραστηριοποίηση Πειραματικής Σκηνής Αναγνωστηρίου Αγιάσου»**

Ο πρόεδρος, εισηγούμενος το 2ο θέμα της ημερήσιας διάταξης, έθεσε υπόψη του Δ.Σ. ότι θα πρέπει να επαναδραστηριοποιηθεί η Θεατρική Πειραματική Σκηνή και έδωσε το λόγο στη σκηνοθέτιδα Μαρία Ε. Αϊβαλιώτου, η οποία αναφέρθηκε στη τωρινή κατάσταση λέγοντας ότι:

Υπήρξε καθυστέρηση ενός έτους από τις τελευταίες παραστάσεις της Πειραματικής Σκηνής με αποτέλεσμα η ομάδα να διαλυθεί. Δεν παίχτηκε αρκετές φορές η «Μητριά Πατρίδα». Εισέπραξα άρνηση κάποιων μελών της Σκηνής για συνέχιση της δουλειά μας. Πρότεινα να κάνω μαθήματα θεάτρου με αφορμή το σεμινάριο του Ανδρέα Σεφτελή, αλλά δεν βρήκα ανταπόκριση. Αυτή την περίοδο κάποια μέλη της Σκηνής δραστηριοποιήθηκαν σε άλλα θεατρικά σχήματα (εγώ συμμετέχω στο Θεατρικό Εργαστήρι του Δήμου Λέσβου παίζοντας ένα μονόλογο και ο Στρατής Β. Τοπαλής αποδέχτηκε πρόταση του ΦΟΜ να παίξει στο «Λεωφορείον ο πόθος»). Προτείνω να γίνονται από μένα μαθήματα θεατρικής παιδείας κάθε βδομάδα στο Αναγνωστήριο. Το Σάββατο 6-12-2014 στις 6:30΄ μμ να γίνει συνάντηση όσων επιθυμούν να διδαχθούν θέατρο και μέσα απ’ αυτή τη συνεύρεση να γίνει προσπάθεια επανασυγκρότησης της ομάδας μας. Αν όλα πάνε καλά, από το Μάρτη του 2015 και μετά θα βάλουμε στόχο να ανεβάσουμε ένα έργο με σκοπό τη συμμετοχή μας στην επόμενη Συνάντηση της ΟΕΘΑ.

Ο πρόεδρος κάλεσε ύστερα το Διοικητικό Συμβούλιο να αποφασίσει σχετικά.

 Το Δ.Σ., αφού άκουσε την εισήγηση του προέδρου, ύστερα από ευρεία διαλογική συζήτηση, ομόφωνα

**Α Π Ο Φ Α Σ Ι Ζ Ε Ι**

 *Να καταβληθεί κάθε δυνατή προσπάθεια για την επαναδραστηριοποίηση της Πειραματικής Σκηνής του Αναγνωστηρίου με σκηνοθέτιδα τη Μαρία Ε. Αϊβαλιώτου, η οποία θα κάθε βδομάδα θα παραδίδει μαθήματα θεατρικής παιδείας στο Αναγνωστήριο.*

*Το Σάββατο 6-12-2014 στις 6:30΄ μμ να γίνει συνάντηση όσων επιθυμούν να διδαχθούν θέατρο και μέσα απ’ αυτή τη συνεύρεση να γίνει προσπάθεια επανασυγκρότησης της θεατρικής ομάδας μας, στόχο τη συμμετοχή μας στην επόμενη Συνάντηση της ΟΕΘΑ.*

**Απόφαση 53η: «Αναβάθμιση ιστοσελίδας του Αναγνωστηρίου Αγιάσου»**

Ο πρόεδρος, εισηγούμενος το 3ο θέμα της ημερήσιας διάταξης, έθεσε υπόψη του Δ.Σ. ότι η ιστοσελίδα του Αναγνωστηρίου έγινε το 2005, αλλά μετά την πάροδο μιας και πλέον δεκαετίας σε συνδυασμό με την εξέλιξη της τεχνολογίας και με το γεγονός ότι εδώ και αρκετό καιρό δεν ενημερώνεται, δεν ανταποκρίνεται πλέον στο ρόλο της. Κρίνεται σκόπιμο να γίνει πιο λειτουργική και να αναβαθμιστεί αισθητικά, ώστε να αποκτήσει την πρέπουσα επισκεψιμότητα και να προβάλει τις δράσεις του Πνευματικού μας Κέντρου. Για το σκοπό αυτό θα πρέπει να ανατεθεί το έργο αυτό σε μια εταιρεία, αφού προηγηθεί διερεύνηση της αγοράς ώστε να εξασφαλιστεί η συμφερότερη οικονομική τιμή. Να ζητηθούν προσφορές από την ΕΠΙΚΟΙΝΩΝΙΑ ΑΕ, Άκη Απ. Βερίλλη, Αδελφούς Αλέξανδρο και Στέφανο Παπαχριστόπουλου. Παράλληλα, λόγω αμέλειας στην καταβολή του ενοικίου του ιστοχώρου που μας φιλοξενούσε, χάσαμε το domain name (anagnostirio.gr) και το κατοχύρωσαν άλλοι χρήστες. Χρησιμοποιήσαμε ύστερα το anagnostiragias.gr αλλά προτάθηκε ως πιο αναγνωρίσιμο και εντοπίσιμο το anagnostirioagiasou.gr, το οποίο προτείνω να κατοχυρώσουμε.

Ο πρόεδρος κάλεσε ύστερα το Διοικητικό Συμβούλιο να αποφασίσει σχετικά.

 Το Δ.Σ., αφού άκουσε την εισήγηση του προέδρου, ύστερα από ευρεία διαλογική συζήτηση, ομόφωνα

**Α Π Ο Φ Α Σ Ι Ζ Ε Ι**

 *Να αναβαθμιστεί η ιστοσελίδα του Αναγνωστηρίου με σκοπό την προβολή της πλούσιας δράσης του. Για την ανάδειξη της εταιρείας που θα αναλάβει το έργο θα προηγηθεί διερεύνηση της αγοράς για την εξασφάλιση της συμφερότερης οικονομικής προσφοράς. Το νέο domain name θα είναι το ‘anagnostirioagiasou.gr’.*

**Απόφαση 54η: «Προγραμματισμός εκδηλώσεων Χριστουγέννων»**

Ο πρόεδρος, εισηγούμενος το 4ο θέμα της ημερήσιας διάταξης, έθεσε υπόψη του Δ.Σ. ότι πρέπει να προγραμματίσουμε τις εκδηλώσεις που κάθε χρόνο οργανώνουμε την περίοδο των Χριστουγέννων και είπε ότι μέχρι σήμερα βέβαια είναι η πραγματοποίηση δυο εκδηλώσεων στο Θέατρο του Αναγνωστηρίου: α) Το Σάββατο, 10 Δεκεμβρίου 2014, στις 7 μμ με την επιμέλεια της Ευστρατίας Μουτζουρέλη-Κωμαΐτη θα παρουσιαστεί το μουσικοθεατρικό δρώμενο «Το κοριτσάκι με τα σπίρτα», διασκευή του ομώνυμου παραμυθιού του Κρίστιαν Άντερσεν. β) Την Τρίτη, 6 Ιανουαρίου 2015 (ανήμερα των Φώτων), στις 5:30 μμ θα γίνει η καθιερωμένη ετήσια Γενική Συνέλευση των μελών και φίλων του σωματείου με τον αγιασμό και την κοπή της πίτας, τον απολογισμό του απερχόμενου έτους και τον προγραμματισμό δράσης του επόμενου και το μουσικό πρόγραμμα του Τμήματος Παραδοσιακής Μουσικής (έγχορδα, κρουστά). Υπάρχει και η σκέψη να οργανωθεί μια συναυλία – αφιέρωμα στον ποιητή της θάλασσας Νίκο Καββαδία από το μουσικό σχήμα του Μάκη Ψαραδέλη, αλλά αυτό δεν είναι βέβαιο.

Ο πρόεδρος κάλεσε ύστερα το Διοικητικό Συμβούλιο να αποφασίσει σχετικά.

 Το Δ.Σ., αφού άκουσε την εισήγηση του προέδρου, ύστερα από ευρεία διαλογική συζήτηση, ομόφωνα

**Α Π Ο Φ Α Σ Ι Ζ Ε Ι**

*Προγραμματίζει τις εκδηλώσεις που θα λάβουν χώρα στο Θέατρο του Αναγνωστηρίου Αγιάσου κατά την περίοδο των Χριστουγέννων 2014-2015, ως εξής:*

*α) Το Σάββατο, 10 Δεκεμβρίου 2014, στις 7 μμ με την επιμέλεια της Ευστρατίας Μουτζουρέλη-Κωμαΐτη θα παρουσιαστεί το μουσικοθεατρικό δρώμενο «Το κοριτσάκι με τα σπίρτα», διασκευή του ομώνυμου παραμυθιού του Κρίστιαν Άντερσεν.*

*β) Την Τρίτη, 6 Ιανουαρίου 2015 (ανήμερα των Φώτων), στις 5:30 μμ θα γίνει η καθιερωμένη ετήσια Γενική Συνέλευση των μελών και φίλων του σωματείου με τον αγιασμό και την κοπή της πίτας, τον απολογισμό του απερχόμενου έτους και τον προγραμματισμό δράσης του επόμενου και το μουσικό πρόγραμμα του Τμήματος Παραδοσιακής Μουσικής (έγχορδα, κρουστά).*

**Απόφαση 55η: «Αποδοχή αιτήματος Α.Π.Σ.Α. ‘ΑΝΑΓΕΝΝΗΣΗ’ για παροχή στέγης»**

Ο πρόεδρος, εισηγούμενος το 5ο θέμα της ημερήσιας διάταξης, έθεσε υπόψη του Δ.Σ. ότι ο Αθλητικός Ποδοσφαιρικός Σύλλογος Αγιάσου «ΑΝΑΓΕΝΝΗΣΗ» ζήτησε με γραπτό αίτημά του την παροχή στέγης, για να στεγάσει τα γραφεία του και να μπορεί να συνεδριάζει το διοικητικό του όργανο, και, αφού είπε ότι πρέπει να στηριχτεί η δράση του νεοσύστατου σωματείου που καλλιεργεί και προάγει τον ερασιτεχνικό αθλητισμό στις μικρές ηλικίες (Ακαδημία Ποδοσφαίρου), πρότεινε να παραχωρηθεί για το σκοπό αυτό η αίθουσα του πρώην Internet-café. Σε περίπτωση που ο χώρος αυτός χρησιμοποιείται τη μέρα και την ώρα της προγραμματισμένης συνεδρίασης του Δ.Σ. (μαθήματα κιθάρας ή πιάνου, χρήση του από τον Πολιτιστικό Καρναβαλικό Σύλλογο Αγιάσου «Ο ΣΑΤΥΡΟΣ» που συστεγάζεται στην ίδια αίθουσα κλπ), το όργανο μπορεί να συνεδριάζει στην αίθουσα της Βιβλιοθήκης ή σε άλλο πρόσφορο χώρο του Ιδρύματος.

Ο πρόεδρος κάλεσε ύστερα το Διοικητικό Συμβούλιο να αποφασίσει σχετικά.

 Το Δ.Σ., αφού άκουσε την εισήγηση του προέδρου, ύστερα από ευρεία διαλογική συζήτηση, ομόφωνα

**Α Π Ο Φ Α Σ Ι Ζ Ε Ι**

*Εκφράζει τη βούλησή του να στηρίξει τη δράση του νεοσύστατου Αθλητικού Ποδοσφαιρικού Συλλόγου Αγιάσου «ΑΝΑΓΕΝΝΗΣΗ» που καλλιεργεί και προάγει τον ερασιτεχνικό αθλητισμό στις μικρές ηλικίες (Ακαδημία Ποδοσφαίρου), αξιοποιώντας δημιουργικά τον ελεύθερο χρόνο της νεολαίας του χωριού μας.*

*Παραχωρεί για το σκοπό αυτό την αίθουσα του πρώην Internet-café. Σε περίπτωση που ο χώρος αυτός χρησιμοποιείται τη μέρα και την ώρα της προγραμματισμένης συνεδρίασης του Δ.Σ. (μαθήματα κιθάρας ή πιάνου, χρήση του από τον Πολιτιστικό Καρναβαλικό Σύλλογο Αγιάσου «Ο ΣΑΤΥΡΟΣ» που συστεγάζεται στην ίδια αίθουσα κλπ), το όργανο μπορεί να συνεδριάζει στην αίθουσα της Βιβλιοθήκης ή σε άλλο πρόσφορο χώρο του Ιδρύματος.*

Για το σκοπό αυτό έγινε η απόφαση αυτή και υπογράφεται ως εξής:

 Ο ΠΡΟΕΔΡΟΣ ΤΑ ΜΕΛΗ

ΚΛΕΑΝΘΗΣ Δ. ΚΟΡΟΜΗΛΑΣ ΕΥΣΤΡΑΤΙΟΣ ΚΑΖΑΝΤΖΗΣ

 ΠΑΝΑΓΙΩΤΗΣ Μ. ΚΟΥΤΣΚΟΥΔΗΣ

 ΕΙΡΗΝΗ Μ. ΑΡΓΥΡΑ

 ΠΑΝΑΓΙΩΤΑ ΜΑΪΣΤΡΕΛΛΗ

 ΠΑΝΑΓΙΩΤΗΣ ΣΤ. ΣΚΟΡΔΑΣ